SKRIFTLIG FORESPØRGSEL P-2235/00

af Maria Martens (PPE-DE) til Kommissionen

(29. juni 2000)

Om: Problemer i forbindelse med gennemførelsen af programmet Kultur 2000

I forbindelse med gennemførelsen af Kultur 2000 har man konstateret en række problemer. Disse hidrører fra utilstrækkelig effektiv planlægning og mangel på prioriteter for det kommende Call for Proposals for 2001. Endvidere trues de europæiske kulturelle kontaktpunkter med finansielle problemer på grund af utilstrækkelige bevillinger. Endelig er Kommissionen bagud med betalingerne for år 2000.

1. Kan Kommissionen oplyse, hvorfor der ikke er foretaget en klar planlægning af Call for Proposals for 2001?

2. Hvorledes vil Kommissionen forbedre finansieringen af de europæiske kulturelle kontaktpunkter?

3. Hvornår vil projekterne for år 2000 blive tildelt kontrakter og vederlag?

4. Hvorledes har Kommissionen til hensigt at løse ovenstående problemer?

Svar afgivet på Kommissionens vegne af Viviane Reding

(7. september 2000)

Afgørelsen om oprettelse af programmet Kultur 2000 (nr. 508/2000/EF) blev undertegnet den 14. februar 2000 af Parlamentets formand og formanden for Rådet, og den blev offentliggjort i EFT den 10. marts 2000(1). Kommissionen kunne først offentliggøre indkaldelsen af forslag for år 2000 fra denne dato. Dette skete ved hasteprocedure den 8. april 2000(2).

1. Kommissionen havde ønsket at offentliggøre indkaldelsen af ansøgninger for år 2001 i løbet af juli måned år 2000. For at give initiativtagere fra ansøgerlandene mulighed for at deltage i programmet Kultur 2000, som Parlamentet havde ønsket det, besluttede Kommissionen imidlertid at offentliggøre indkaldelsen af forslag for år 2001 i løbet af efteråret 2000, parallelt med afslutningen af vedtagelsesproceduren i associeringsrådene for specifikke beslutninger, som giver ansøgerlandene mulighed for at deltage i programmet fra år 2001. Prioriteterne for år 2001 vil på det tidspunkt blive klart specificeret.

2. For at forbedre procedurerne i forbindelse med finansiering af kulturelle kontaktpunkter og tage hensyn til, at de udtrykkeligt nævnes i programmet Kultur 2000, har Kommissionen besluttet for år 2000 at fastlægge de kontraktlige forpligtelser mellem Kommissionen og kontaktpunkterne på en klarere måde. I spørgsmålet om finansiering af kontaktpunkterne skal det i øvrigt bemærkes, at denne godkendes hvert år af forvaltningsudvalget for programmet Kultur 2000. Kommissionens bidrag afhænger af de bidrag, medlemsstaterne udbetaler til deres respektive kontaktpunkter, idet de to parter hver især indbetaler 50 % af den samlede finansiering.

3. Som det er fastsat i indkaldelsen af forslag for år 2000, og mere konkret i den del, der omhandler den vejledende tidsplan for operationerne, har Kommissionen til hensigt at udsende de første kontrakter i løbet af september 2000.

4. Kommissionen ønsker at henlede det ærede medlems opmærksomhed på, at den indtil nu har overholdt alle frister under vanskelige vilkår. I øvrigt er det altid Kommissionen magtpåliggende at tilpasse programmet til kulturoperatørernes virkelighed og legitime behov, men under overholdelse af de gældende administrative og finansielle bestemmelser.

(1) EFT L 63 af 10.3.2000.

(2) EFT C 101 af 8.4.2000.